CELEX: 32019D1904
Language: et
Date: 2019-11-08 00:00:00
Title: Nõukogu otsus (EL) 2019/1904, 8. november 2019, millega palutakse komisjonil esitada Euroopa Kohtu poolt kohtuasjas C-528/16 tehtud otsuse alusel uuring, mis käsitleb uute geenitehnoloogiate staatust liidu õiguse raames, ja ettepanek, kui see on uuringu tulemustest lähtuvalt asjakohane

14.11.2019   
               
               
                  ET
               
               
                  Euroopa Liidu Teataja
               
               
                  L 293/103
               
            
         NÕUKOGU OTSUS (EL) 2019/1904,
         8. november 2019,
         millega palutakse komisjonil esitada Euroopa Kohtu poolt kohtuasjas C-528/16 tehtud otsuse alusel uuring, mis käsitleb uute geenitehnoloogiate staatust liidu õiguse raames, ja ettepanek, kui see on uuringu tulemustest lähtuvalt asjakohane
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artiklit 241,
         ning arvestades järgmist:
         
                     (1)
                  
                  
                     Euroopa Parlamendi ja nõukogu direktiivis 2001/18/EÜ (1) määratletud mõiste kohaselt on geneetiliselt muundatud organism (GMO) „organism, välja arvatud inimene, mille geneetilist materjali on muudetud sellisel viisil, mis loomuliku paaritumise ja/või rekombinatsiooni teel ei ole võimalik“. Selle määratluse lõpus mainitakse meetodite loendeid, mis määratlevad kõnealuse direktiivi kohaldamisala. Mõiste ja meetodite loendid on koostatud vastavalt aretustehnikatele, mis olid kättesaadavad ja kasutusel direktiivi 2001/18/EÜ vastuvõtmise ajal.
                  
               
                     (2)
                  
                  
                     Pärast seda on toimunud uute aretusmeetodite arendamises märkimisväärne areng, mis on kaasa toonud kahtluse, kas uued aretusmeetodid kuuluvad GMO mõiste alla ja direktiivi 2001/18/EÜ kohaldamisalasse või mitte ning seetõttu selles, kas nende meetodite teel saadud toodetele peaksid laienema kõnealuses direktiivis sätestatud kohustused.
                  
               
                     (3)
                  
                  
                     Pärast direktiivi 2001/18/EÜ üldeesmärkide kaalumist otsustas Euroopa Kohus kohtuasjas C-528/16 (2) tehtud otsusega, et uued mutageneesi meetodid kuuluvad kõnealuse direktiivi kohaldamisalasse ning neile kohalduvad direktiivis sätestatud kohustused.
                  
               
                     (4)
                  
                  
                     Otsusega kaasnes õigusselgus uute mutageneesi meetodite staatuses, kuid ilmnesid ka praktilised küsimused, millel on tagajärjed riikide pädevatele asutustele, liidu tööstusele, eriti sordiaretussektoris, teadusuuringutes ja mujalgi. Need küsimused käsitlevad muu hulgas seda, kuidas tagada direktiivi 2001/18/EÜ järgimine, kui uute mutageneesi meetodite abil saadud tooteid ei saa praeguste meetoditega eristada toodetest, mis on loomulikul teel muteerunud, ja kuidas sellises olukorras tagada importtoodete ja liidus valminud toodete võrdne kohtlemine.
                  
               
                     (5)
                  
                  
                     Nõukogu on seisukohal, et kooskõlas 13. aprilli 2016. aasta institutsioonidevahelise parema õigusloome kokkuleppega, (3) eriti selle punktiga 10 Euroopa Liidu toimimise lepingu artiklite 225 ja 241 kohaldamise kohta, on olukorra selgitamiseks vaja teha uuring,
                  
               ON VASTU VÕTNUD KÄESOLEVA OTSUSE:
         
            Artikkel 1
            Nõukogu palub komisjonil esitada Euroopa Kohtu poolt kohtuasjas C-528/16 tehtud otsuse alusel 30. aprilliks 2021 uuringu, mis käsitleb uute geenitehnoloogiate staatust liidu õiguse raames.
         
         
            Artikkel 2
            
               1.   Nõukogu palub, et komisjon esitaks ettepaneku, kui see on uuringu tulemustest lähtuvalt asjakohane, või vastasel korral teavitataks nõukogu muudest meetmetest, mida on vaja uuringu järel võtta.
            
            
               2.   Tavakohaselt palub nõukogu komisjonil tagada, et ettepanekule on lisatud mõjuhinnang.
            
         
         
            Artikkel 3
            Käesolev otsus jõustub Euroopa Liidu Teatajas avaldamise päeval.
         
         
            Brüssel, 8. november 2019
            
               
                  Nõukogu nimel
               
               
                  eesistuja
               
               L.ANDERSSON
            
         
         
            (1)  Euroopa Parlamendi ja nõukogu 12. märtsi 2001. aasta direktiiv 2001/18/EÜ geneetiliselt muundatud organismide tahtliku keskkonda viimise kohta ja nõukogu direktiivi 90/220/EMÜ kehtetuks tunnistamise kohta (EÜT L 106, 17.4.2001, lk 1).
         
            (2)  Euroopa Kohtu 25. juuli 2018. aasta otsus kohtuasjas C-528/16: Confédération paysanne jt vs. Premier ministre ja Ministre de l’agriculture, de l’agroalimentaire et de la forêt (ECLI:EU:C:2018:583).
         
            (3)  ELT L 123, 12.5.2016, lk 1.